钦定古今图书集成/理学汇编/学行典/第271卷 > 朱存理 朱凯
## 钦定古今图书集成/理学汇编/学行典/第271卷 > 朱存理 朱凯

按《明外史隐逸传》：“朱存理，字性甫，长洲人。与同里朱
凯字尧民者，并抗志不仕，终日挟册呻吟，以博学闻。
郡中人以其所居相近而行业又相类也，称之曰‘两
朱先生。存理少学于里师，觉其所业非出于古人，遂
谢去，从杜琼先生游，学日以积闻，人有异书辄购求，
期必得乃已。工楷书，作诗雅洁，务出新意。所纂辑有’”
《经史钩元》《吴郡献征录》《名物寓言》《铁网珊瑚》《野航漫
录》《鹤岑随笔》，总数百卷。初与凯并饶于赀，以读书不
问生计，晚岁至无以自给。正德七年，凯卒，明年，存理
亦卒。自两人没，吴中故实，往往无所于征，后学莫不
叹惜之。先是，存理馆荻扁，王氏夜吟月上，得句云：“万
事不如杯在手，百年几见月当头。”喜极大叫，亟叩扉，
呼主人起，为诵之。主人亦大喜，取酒更酌，极欢而罢。
明日，主人张具设戏，乐遍吴中。喜诗者赏之，流连
数日始散。一时风流盛事如此。